Diggins og Schumacher vant den amerikanske Birken
Det har vært noen glade dager for langrenn i USA. Sist helg kom rundt 20.000 for å se sprinten og 10-kilometeren i Minneapolis – de første verdenscuprennene i USA siden 2001.  Det kjente amerikanske magasinet The New Yorker var til og med på plass for å lage en stor reportasje.  Og det toppet seg da Gus Schumacher sensasjonelt tok sin første verdenscupseier, mens Jessie Diggins ble nummer tre i egen hjemby. Lørdag kunne duoen juble igjen da den amerikanske versjonen av Birkebeinerrennet ble arrangert for 50. gang. Rundt 15.000 pleier å delta, ifølge arrangøren. Stjernen Jessie Diggins deltok for første gang i «Birkie». Og hun innfridde med seier 26 sekunder foran franske Flora Dolci og Alayna Sonnesyn.  – For en spesiell dag, så glad for å endelig ha gått min første «Birkie» og nå er jeg hekta, skriver Diggins på Instagram. Diggins skøytet de 50 kilometerne på 2.10,41.  – Takk for at dere har laget et så utrolig løp, skriver Diggins.  – Wow! Etter to utrolige verdenscuphelger så tok «Birkie» pusten fra meg, skriver Dolci - som har flere topp 10-plasseringer i verdenscupen.  Gus Schumacher gikk til topps i herreklassen. Han gikk på 1.58,18 – seks sekunder foran Sam Hendry. David Norris tok tredjeplassen.  Den amerikanske Birken har blitt arrangert siden 70-tallet inspirert av den norske utgaven. Ideen kom fra norskættede Tony Wise.  Oddvar Brå, Anders Gløersen og Niklas Dyrhaug er blant herrene som har vunnet skirennet som går i Wisconsin – normalt fra Cable til Hayward. I tillegg til 50-kilometeren, kan man delta i «Kortelopet» som er 29 kilometer eller «Prince Haakon» på 15 kilometer. 
Amerikansk langrenn opplever glade dager Rundt 20.000 så verdenscupen i langrenn i Minneapolis sist helg, der amerikanerne kunne feire både seier og tredjeplass Arrangementet fikk stor omtale i det berømte magasinet The New Yorker Lørdag gikk flere tusen det amerikanske Birkebeiner-rennet, som ble vunnet av Jessie Diggins og Gus Schumacher